ওয়েব সংবাদ:‌ লর্ডস টেস্টই টার্নিং পয়েন্ট হতে পারে। এমনটাই মনে করছেন জাতীয় দলের প্রাক্তন ওপেনার গৌতম গম্ভীর। ভারত জিতলে সিরিজে সমতা ফিরবে। আর ইংল্যান্ড জিতলে?‌ এগিয়ে যাবে ২–০ ব্যবধানে। অর্থাৎ সিরিজ জয় অনেকটাই নিশ্চিত হয়ে যাবে। এটা ঘটনা পাঁচ টেস্টের সিরিজে ০–২ পিছিয়ে পড়লে কামব্যাক করা যথেষ্ট শক্ত। সেটাও আবার অ্যাওয়ে সিরিজে। তাই গম্ভীর বলেছেন, ‘‌লর্ডস টেস্টই সিরিজের সবচেয়ে গুরুত্বপূর্ণ। ০–১ পিছিয়ে থাকা ভারতকে সমতা ফেরাতেই হবে। আর তা না হলে পিছিয়ে যেতে হবে। কারণ বিদেশে পরপর তিনটে টেস্ট জিতে সিরিজ জয় একপ্রকার অসম্ভব।’‌ এরপরই গম্ভীরের সংযোজন, ‘‌লর্ডসের উইকেট শুকনো। তাই লর্ডসেই ভারতের সেরা সুযোগ সমতা ফেরানোর। লন্ডনের আবহাওয়াও এখন অনেকটা ভারতের মতোই। গরম রয়েছে। সেপ্টেম্বর হলে ঠাণ্ডা পড়ে যেত। সমস্যা হত ভারতীয়দের। তাই আমার তো মনে হয় লর্ডসেই সেরা সুযোগ বিরাটদের সমতা ফেরানোর।’‌ সিরিজে সমতা ফেরাতে গেলে লর্ডসে ভারতীয়দের ভাল ব্যাটিং করতে হবে। বার্মিংহামের মতো ব্যর্থ হলে বিপদ। দক্ষিণ আফ্রিকাতেও প্রথম টেস্টে একই অবস্থা হয়েছিল। তাই ওপেনারদের একটা ভাল শুরু দরকার। গম্ভীর বলছিলেন, ‘‌৫ বোলারে খেললে ভারতের জেতার সুযোগ বাড়বে। সঙ্গে ব্যাটসম্যানদেরও রান করতে হবে। ২০০ রানে অলআউট হলাম। আর প্রতিবার বোলাররা ম্যাচে ফিরিয়ে আনবে। এমন ভাবাটা ভুল। কোহলি ছাড়া বাকিদেরও দায়িত্ব নিতে হবে।’‌ ‌‌